En nordjysk klassiker blev onsdag aften genoplivet i Pandrup, da Jammerbugt FC og Hobro IK for første gang i 10 sæsoner tørnede sammen i en divisionskamp. Jammerbugt FC's hjemmebane ligger blot seks kilometer fra havet, og blæsten prægede derfor kampen, som endte 1-1. Oprykkerne fra Jammerbugt FC gik på banen for at bryde en kedelig stime. Det var nemlig 14 år siden, holdet sidst havde vundet en divisionskamp mod Hobro IK. Til trods for hjemmeholdets dårlige statistik i de indbyrdes møder med rivalerne fra Himmerland var Jammerbugt FC dog forud for opgøret favorit hos bookmakerne, og det var da også værterne, der var mest i boldbesiddelse og blev noteret for flest afslutninger i første halvleg. Det var Hobro IK-spillerne, der kunne juble først. Efter 27 minutters spil bragte Danny Amankwaa gæsterne i front, da han fik dirigeret bolden ind bag værternes målmand, men føringen holdt kun i seks minutter, før Frederik Høgh Jensen flugtede udligningen ind for Jammerbugt FC. Derfor var stillingen ved pausen 1-1. Nyerhvervelse kom i spil På Jammerbugt FC's bænk var der onsdag aften to nye ansigter at spotte. Før kampen offentliggjorde klubben nemlig tilgangen af 19-årige Aleksander Damnjanovic Nilsson og 22-årige Moussa Kamara. Svenske Aleksander Damnjanovic Nilsson, der spiller på den centrale midtbane, kommer fra Malmö FF på en låneaftale løbende frem til årsskiftet, mens den fransk-gambiske forsvarsspiller Moussa Kamara, der har repræsenteret maltesiske Balzan FC, skifter på en permanent aftale gældende for samme periode. Aleksander Damnjanovic Nilsson blev skiftet ind efter 74 minutter, men nåede kun at få markeret sig med et gult kort i sin debut. Hobro IK fik det bedste tilbud for at bringe sig i front i anden halvleg, men det lykkedes ikke nogle af de to mandskaber at få scoret igen. Dermed endte det med et point til hvert hold. Jammerbugt FC har dermed fem point efter sæsonens første fem kampe, mens Hobro IK kun har hentet tre point i fem kampe. Hør hvad de to trænere tænker om aftenens resultat:

Referat:
For første gang i 10 sæsoner mødte Jammerbugt FC og Hobro IK onsdag aften hinanden i en kamp, som endte med et point til hvert hold.